આ મહત્વાકાંક્ષી યોજનાના પ્રથમ તબક્કાનું લોકાર્પણ કચ્છ પ્રેમી વડાપ્રધાન નરેન્દ્રભાઈ મોદીના હસ્તે ૩૦મી ડિસેમ્બરે થવાની સંભાવના હતી, પરંતુ એ સમયગાળામાં સંસદ ચાલુ હોવાથી બીજા વૈકલ્પિક કાર્યક્રમ અનુસાર મકરસંક્રાંતિ પછી સંભવતઃ ૧પ અથવા ૧૬મી જાન્યુઆરીએ મોદીજી લોકાર્પણ કરશે એ સાથે તેમની ગત મુલાકાત વખતે બાકી રહી ગયેલા વરસાણાથી ભુજના રાષ્ટ્રીય ધોરી માર્ગનું ખાતમુહૂર્ત પણ તેઓ કરે તેવી શકયતા છે. મોદીજી સફેદરણમાં અથવા ભુજમાં રાત્રી રોકાણ કરે તેવા નિર્દેશ પણ પ્રાપ્ત થયા છે. ૨૦૦૧ના કચ્છના વિનાશકારી ભૂકંપમાં મોટી ખુવારી થઇ જેમાં સેંકડો લોકોએ પોતાના સ્વજનો ગુમાવ્યા. આ દુર્ધટનામાં મુત્યુ પામેલા લોકોની યાદમાં રાજય સરકાર દ્વારા ભુજીયા ડુંગર તળેટીમાં કરોડો રૂપિયાના ખર્ચે આકાર પામી રહેલ સરકારના મહત્વકાક્ષી પ્રોજેક્ટમાં ૧૨ મહિના સુધી અભ્યાસ કાર્ય બાદ લોકેશન નક્કી કરવામાં આવ્યું છે. અગાઉ ટપકેશ્વરી નજીક વિચારણા કરવામાં આવી હતી. ત્યારબાદ ૨૦૧૦માં રાજય સરકાર સ્મૃતિવન બનાવવા માટે ભુજીયા ડુંગર પર પસંદગી ઉતારવામાં આવી હતી. સ્મૃતિવન હાલમાં પ્રથમ ફેઈસની કામગીરી પૂર્ણ કરી લેવામાં આવી છે જેમાં ૬ કિલોમીટરનો કમ્પાઉન્ડ હોલ તેમજ ૫૦ જેટલા અલગ અલગ આકારના ચેકડેમ, પાથવે તેમજ સનસેટ પોઈન્ટ તૈયાર થઇ ગયો છે. હાલમાં બીજા તબક્કાનું કામ પણ શરૂ કરી દેવામાં આવ્યું છે, જેમાં મ્યુઝીયમ, સોલાર લાઈટ સહિતની કામગીરી હાથ ધરવામાં આવી છે. સ્મૃતિવનમાં સનસેટ પોઈન્ટ પ્રવાસીઓ માટે આકર્ષણ કેન્દ્ર બની જશે. સહેલાણીઓ સનરાઈઝ અને સનસેટ અદભુદ નજરો જોઈ શકે તે રીતે લોકેસનની પસંદગી કરવામાં આવી છે. પ્રવાસીઓ માટે મ્યુઝીયમ પણ આકર્ષણ જમાવશે. સ્મૃતિવનમાં ૪૭ કરોડ રૂપિયાના ખર્ચે મ્યુઝીયમ આકાર પામશે, જેમાં કચ્છ કલ્ચર અને સંસ્કૃતિ, હસ્તકલા, ટ્રેડીશનલ, ૨૦૦૧ના ભૂકંપની યાદમાં અલગ અલગ ચીજવસ્તુઓ સંગ્રહિત કરવામાં આવશે.